KIRJALLINEN KYSYMYS E-3465/02 esittäjä(t): Sérgio Marques (PPE-DE) komissiolle. Poseima-ympäristöohjelma.



Virallinen lehti nro 161 E , 10/07/2003 s. 0092 - 0093



KIRJALLINEN KYSYMYS E-3465/02 esittäjä(t): Sérgio Marques (PPE-DE) komissiolle (6. joulukuuta 2002) Aihe: Poseima-ympäristöohjelma Euroopan parlamentin aloitteesta vuonna 1993 luotiin budjettikohta Posei-ohjelmiin liittyvien syrjäisimpien alueiden ympäristön- ja luonnonsuojelutoimien rahoittamista varten. Tästä budjettikohdasta rahoitettavat Madeiralla toteutettavat toimet tähtäävät erityisesti maaperän suojeluun, luonnonsuojelualueiden valvonnan tehostamiseen, maisemansuojelun parantamiseen sekä saamaan kansalaiset tietoisiksi ympäristönsuojelun merkityksestä koulutuksen ja tiedonlevityksen avulla. Kyseisten toimien avulla Madeiralla aikaansaatu sekä asukkaiden elämälaadun että ympäristön ja sosiaalis-taloudellisen kehityksen eri näkökohtien välisen vuorovaikutuksen paraneminen osoittaa, että on välttämätöntä jatkaa yhteisön toimia sellaisilla aloilla kuin jätehuolto, vesivarojen hallinnointi, luonnon ja maiseman suojelu, ympäristökasvatus jne. Komissiota on pyydetty useaan otteeseen, kuten vuonna 1999 laadituissa muistioissa ja hiljattain Lanzarotella pidetyssä syrjäisimpien alueiden presidenttien seitsemännessä kokouksessa hyväksytyssä päätöslauselmassa, toteuttamaan edellä mainittuja toimia. Kyseinen päätöslauselma, joka koskee syrjäisimpien alueiden ympäristönhoitoon ja etenkin jätehuoltoon liittyviä ongelmia, on toimitettu yhteisön toimivaltaisille elimille. Komission kertomuksessa perustamissopimuksen 299 artiklan 2 kohdan toimeenpanoon tähtäävistä toimista Euroopan unionin syrjäisimmillä alueilla tunnustetaan, että yhteisön toiminnan keskeinen tavoite syrjäisimpien alueiden osalta on luonnonympäristön suojelu ja asukkaiden elämänlaadun parantaminen. Mitään tätä alaa koskevia erityistoimia ei kuitenkaan tähän mennessä ole pantu täytäntöön. 1. Milloin komissio aikoo esittää ehdotuksen uuden Poseima-ympäristöohjelman käynnistämisestä? 2. Miten komissio aikoo rahoittaa uuden ohjelman? Michel Barnier'n komission puolesta antama vastaus (10. helmikuuta 2003) Parlamentin jäsenen mainitsemat luonnonsuojelutoimet kuuluvat toimenpiteisiin, joita voidaan tukea rakennerahastojen (EAKR:N ja EMOTR:n) sekä koheesiorahaston varoista. Ympäristötoimet muodostivat kaudella 19941999 paitsi Poseima-ohjelman, myös koko rakennerahastojen ja koheesiorahaston ensisijaisen toimintalinjan. Euroopan unionissa investoitiin rakennerahastojen tuella ympäristöalan toimiin yhteensä yli 9 miljardia euroa, eli noin 9 prosenttia tavoitteen 1 kokonaisvaroista. Rakennerahastot ja koheesiorahasto ovat vaikuttaneet ratkaisevasti koheesiomaiden vesi-infrastruktuurien kehittämiseen, mikä on johtanut vedenhankinta- ja vedenjakelukapasiteetin tuntuvaan paranemiseen sekä jätevesiverkostojen ja jätevedenpuhdistamojen kapasiteetin kasvuun. Portugalissa juomavesiverkkoon liittyneen väestön osuus nousi 61 prosentista 95 prosenttiin vuosina 19891999, ja jätevedenpuhdistamoihin liittyneen väestön osuus nousi 55 prosentista 90 prosenttiin vuosina 19901999. Parannuksia on saatu aikaan myös kiinteän yhdyskuntajätteen käsittelyssä, suojeltujen luontokohteiden nimeämisessä ja hoidossa sekä erityisten keinojen toteuttamisessa ilmansaasteiden torjumiseksi ja maataloustoiminnan lisääntymisestä johtuvan jokien veden likaantumisen estämiseksi. Ympäristönsuojelua koskevan lainsäädännön toimeenpanosta aiheutuvat kustannukset rahoitetaan koheesiomaissa suureksi osaksi koheesiorahaston varoista. Koheesiorahaston rahoitusosuus voi olla jopa 85 prosenttia tukikelpoisista kustannuksista. On syytä korostaa, että koheesiorahaston varat jakautuivat kaudella 19931999 siten, että ympäristötoimille myönnettiin hieman enemmän varoja kuin liikennealaa koskeville toimille. Portugalia varten kaudeksi 19931999 tehdyt maksusitoumukset olivat yhteensä 3,005 miljardia euroa, joista liikennealan toimien osuus oli 48 prosenttia ja ympäristöalan toimien osuus 51 prosenttia. Madeirassa koheesiorahastosta tuetaan kahta suurhanketta. Toinen niistä liittyy jätehuoltoon (ETRSU da Meia Serra) ja toinen on vesihuollon optimointiin tähtäävän toimenpidekokonaisuuden ensimmäinen vaihe. Nämä mittavat (noin 114 miljoonan euron ja 40 miljoonan euron) rakenteelliset investoinnit ovat kustannuksiltaan suuremmat kuin tuet, joita voitaisiin myöntää Poseima-ohjelmaan kuuluville toimenpiteille. Komissio arvioi, että rakennerahastoista olisi tuettava ensisijaisesti yhteisön direktiiveissä määriteltyjen ympäristöalalla sovellettavien määräysten noudattamista. Lisäksi komissio on sitä mieltä, että koheesiorahaston ja EAKR:n toimet olisi sovitettava mahdollisimman hyvin yhteen koheesiorahaston tukeen oikeutetuissa jäsenvaltioissa. Komissio ei edellä mainituista syistä aio uusia Poseima-ohjelmaa. Komissio on kuitenkin valmis tarkastelemaan kaikkia sellaisia ympäristönsuojeluhankkeita, joissa otetaan huomioon erittäin syrjäisten alueiden erityisasema ja jotka oikeuttavat rakennerahastojen tai koheesiorahaston tukeen.